
Narva Koorikooli spordisaali tasuta kasutusse andmine
1. Asjaolud ja menetluse käik
Narva Linnavalitsuse Kultuuriosakonda laekus MTÜ Spordiklubi FC Narva taotlus palvega tasuta kasutada Narva Koorikooli hoones aadressil 26. juuli tn 9 asuvat spordisaali koos Narva Koorikooli direktori 26.11.2010 kooskõlastusega.
Ruumide kasutamise eesmärk on Spordiklubi FC Narva treeningute korraldamine klubi õppuritega. Spordisaali kasutamise ajakava kooskõlastatakse Narva Koorikooli juhtkonnaga. Narva Linnavalitsuse Kultuuriosakond pöördus samal päeval Narva Linnavalitsuse linnavara komisjoni poole palvega vaadata antud küsimus kiirkorras läbi.
Narva Linnavara- ja Majandusameti informatsiooni järgi toimub lähim linnavara komisjoni istung detsembrikuu keskel. 26.11.2010 Narva Linnavolikogu 2 liiget pöördusid palvega operatiivselt lahendada antud küsimust.
2. Õiguslikud alused
Vastavalt kohaliku omavalitsuse korralduse seaduse § 30 lõike 1 punktile 2 lahendab ja korraldab valla- või linnavalitsus kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Vastavalt Narva Linnavolikogu 17.03.2005. a määrusega nr 14/52 vastuvõetud „Linnavara kasutusse andmise korra” punktidele 7.2, 7.2.3 võib linnavalitsuse korraldusega linnavara kasutusse anda tasuta tähtajaga kuni viis aastat või tähtajatult mittetulundusühingutele.

3. Otsus

Anda MTÜ-le Spordiklubi FC Narva, registrikood 80170673, tasuta kasutusse Narva Koorikooli spordisaali noorte jalgpallurite treeningute korraldamiseks Narva Koorikooli juhtkonnaga kooskõlastatud graafiku alusel.

4. Rakendussätted
4.1 Käesolev korraldus jõustub seadusega sätestatud korras.

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul Narva Linnavalitsuse poolt korralduse teatavakstegemise päevast arvates.

